ደቡብ ሱዳን የጋምቤላ ንጹሃን ዜጎች ግድያን አወገዘች
-የደቡብ ሱዳን መንግስት በጋምቤላ በንፁሃን ዜጎች ላይ የተፈፀመውን ግድያ እንድምታወግዝ በኢትዮጵያ የደቡብ ሱዳን አምባሳደር አስታወቁ ፡፡አምባሳደሩ አኩይ ቦና ማልዋል ከዋልታ ኢንፎርሜሽን ማዕከል ጋር ትናንት ባደረጉት ቃለመጠይቅ የደቡብ ሱዳኑ ሙርሌ ጎሳ የፈፀሙት ኢ-ሰብዓዊ ተግባር የደቡብ ሱዳን መንግስትን ፍላጎት በፍጹም እንደማይወክልና አገሪቱ በግድያው እጅግ ማዘኗን ገልጸዋል፡፡በጋምቤላ ክልል ድንበር ጥሰው በመግባት በንጹሃን ዜጎች ላይ ግድያ በፈጸሙ ኃይሎች ላይ በሚወሰደው እርምጃ ደቡብ ሱዳን ከኢትዮጵያ ጋር እንደምትሠራ አምባሳደሩ አክለው ገልጸዋል፡፡በታጣቂ ኃይሎቹ ታፍነው የተወሰዱትን ህጻናት፣ እንስሳትና ንብረቶችን ለማስመለስ የኢትዮጵያ መንግስት የሚያደርገውን ጥረት በመደገፍ አገራቸው ከኢትዮጵያ ጋር በትብብር እንደምትሠራም አስታውቀዋል፡፡በቀጣይም በድንበር አካባቢ ሊከሰት የሚችል ግጭትን በዘላቂነት ለመፍታት ሁለቱ አገራት በመረጃ ልውውጥ ተቀራርቦ መስራት ወሳኝ መሆኑንም አምባሳደሩ አስምረውበታል።በንጹሐን ዜጎች ላይ የተፈጸመው ግድያ በሁለቱ ወንድማማች አገሮች መካከል የቆየውን ትብብር በፍጹም እንደማያሻክረውና በቀጣይ በኢኮኖሚ ለመተሳሰር የሚያግዙ መሠረተ ልማቶችን  በማጠናከር ትብበሩን ወደበለጠ ምዕራፍ ማሸጋገር ይገባል ብለዋል፡፡ኢትዮጵያ ከ200 ሺህ በላይ የሚሆኑ የደቡብ ሱዳን ስደተኞችን ተቀብላ እያስተናገደች እንደሆነ አምባሳደሩ አስታውሰው ፤ይህን ተግባር ኢትዮጵያ የሱዳን ባለውለታ መሆኗን ማሳያ ነው ብለዋል፡፡ኢትዮጵያ በደቡብ ሱዳን እንዲሁም በሌሎች የአፍሪካ አገሮች ሰላምና መረጋጋትን ለማስፈን እያበረከተቸው ያለውን አስተዋፅኦም ሀገራቸው እንደምታደንቅ አምባሳደር አኩይ ቦና ማልዋል  ገልጸዋል፡፡የደቡብ ሱዳን የሙርሌ ጎሳ አባላት የሆኑ ታጣቂ ኃይሎች ባለፈው አርብ በአኝዋክና ኑዌር ዞኖች 13 ቀበሌዎች ላይ በፈፀሙት ጥቃት 208 ኢትዮጵያውያን ሲገደሉ ከ108 ህፃናትና ከ2ሺህ በላይ እንስሳት ደግሞ እንደተወሰዱ ይታወሳል።